90-jarige sterf toe sy in ry wagŉ 90-jarige vrou van Noordwes is dood terwyl sy in ‘n ry gewag het om vir haar staatspension te herregistreer. Die departement van maatskaplike ontwikkeling het Woensdag gesê die vrou het in ŉ ry buite die kantore van die agentskap vir maatskaplike veiligheid (Sassa) in Chosen Village gewag. Lumka Oliphant, die departement se woordvoerder, sê die vrou het flou geword. “ŉ Beampte het gesien iets is fout en het die vrou se seun in kennis gestel. Die seun het haar bygestaan en agtergekom dat sy nie asemhaal nie,” het Oliphant gesê. Die polisie en paramedici is ontbied. Die vrou is op die toneel dood verklaar.